Urubuto rw’impinduka ni ukwimenya no kwemera uwo uriwe. 

Umwe mu banditsi witwa Virginia Woolf yagize ati, “tudafite  kwisobanukirwa cyangwa se kwimenya abo turibo, tumera nk’uruhinja mu ngombyi.” 

Undi mwanditsi nawe witwa Steve Maraboli agira ati, “Kwemera abo turibo ni ubutaka bufumbiye bweza imbuto y’ impinduka.” Ese wowe waba wiyizi uwo uriwe? Waba se warakiriye uwo wasanze uriwe? Cyangwa nturatangira urwo rugendo?

Iyo wisobanukiwe kandi ukemera uwo uriwe, umenya ibyo uha agaciro ndetse  ukabisigasira. Umenya kandi aho intege nke zawe ziri n’uburyo ukwiye  kwikosora no kwigenzura kugirango zitakubera imbogamizi mu rugendo rwawe rwo gutera imbere.

📌 Kwimenya bigizwe no kumenya ibi bikurikira: 

- Kumenya icyo ushaka mu buzima,

- Imbaraga ndetse n’intege nke zawe,

- Ibintu bigutera umurava, ibyo ushaka guhindura kuri wowe ndetse no ku buzima bwawe bugari,

- Ibyo umaze kugeraho,

- Uko ubanye n’abandi n’ibyo ushaka guhindura nk’umuntu,

- Indangagaciro zawe n’imyizerere yawe,

- Uko wibona ubwawe.

Kutimenya rero bigereranwa no kumera nk’umwana uri mu ngombyi kuko  biganisha ku kutamenya icyo umuntu ashaka ndetse no kutigirira icyizere.  Ikindi kandi umuntu abaho ubuzima bw’ikinyoma kuko yihutira kwisanisha  n’abandi no kubaho ubuzima bwabo bikamuviramo ubuzima butari ubw’ukuri  ndetse bugoye kuko inshuro nyinshi usanga ari gutangira ubuzima bushya  bityo ntiyigere agera ku iterambere rirambye.

Aha birumvikana ko umuntu adashobora gushinga imizi kuko yirengangiza ijwi ryo muri we imbere  ndetse n’umutima nama we kandi byagakwiye kumuyobora mu gufata ibyemezo bizima. Ibi rero bitera kutishima mu buzima kuko ubuzima bugeza ku byishimo buba bwirengangizwa, umuntu akaba imbohe yo kutamenya icyo  ashaka no kudatera imbere. Ariko kandi iyo umuntu yumvise neza mu by’ukuri uwo ariwe, imbaraga ze n’intege nke ze aho ziri nibyo bisobanura kwimenya. Amenya icyo  ashaka mu buzima.

Ibi bimufasha kwibwiza ukuri no kuba mu mudendezo aho ari hose mu isi. Bifasha kandi kwigirira icyizere, kugira ubuzima  butarangwamo kwihinyura ndetse atangira gukora ku biruhanyije mu buzima  bwe akabibonera ibisubizo. Bitanga ubuzima buzira umuze, umutima utuje,  kwishimira kubana n’abandi ndetse no kugira umumaro mu buzima bwabo. Iyo umuntu amenye uwo ariwe kandi akemera uwo ariwe bituma abandi  bamwubaha kuko hari uburyo baba bamubonamo bashobora kumwigiraho.

Aha natanga urugero kuri kimwe mu bigize kwimenya aricyo cyo kumenya icyo  umuntu ashaka aribyo bimuha imbaraga zo gukora cyane n’icyerekezo cyo  kubigeraho. Iyo umuntu ageze kuri byinshi rero bituma abandi bashaka  kumwigiraho. Ibi binafasha kandi no mu marushamwa abonerwamo ibihembo  bishimishije bishobora no kugeza umuntu ku ntambwe yisumbuyeho kuko akenshi bareba icyo umuntu atandukaniyeho n’abandi, kigaragara gusa iyo  myamaze kwisobanukirwa kuko aribwo bwonyine abasha kukigaragaza bitandukanye n’umuntu utarimenya kuko usanga adashyize umutima hamwe ngo akore ibyo ashoboye kandi abikore neza.

Kwimenya bifata igihe n’ubwitonzi kuko nkuko bigizwe n’ibintu bitandukanye, bisaba guhaguruka ugakora ibintu bitandukanye kugirango umenye byinshi mu biriho maze ubashe guhitamo icyo ushaka. Bisaba kandi kwisuzuma ngo umenye ibyo umaze kugeraho maze bigutere umurava ndetse  n’imibanire yawe n’abandi kugirango bakungure ibitekerezo. Ikiruseho ni  ukwemera uwo uriwe no guhora uharanira gutera imbere ndetse  indangagaciro zawe ntuziteshukeho kuko uwo uriwe uri uw’ingenzi kandi uri umutsinzi isi iragukeneye wowe ubwawe.